*Tämä artikkeli kertoo albumista. Operation: Mindcrime on myös yhtye.*

**Operation: Mindcrime** on yhdysvaltalaisen metalliyhtye Queensrÿchen kolmas studioalbumi, joka julkaistiin 3. toukokuuta 1988.

*Operation: Mindcrime* on konseptialbumi ja sitä on kuvailtu myös rockoopperaksi. Tarinan päähenkilö on korruptoituneessa yhteiskunnassa elävä päihdeongelmainen Nikki. Hän ajautuu maanalaiseen vastarintaliikkeeseen, jonka johtaja Dr. X aivopesee Nikkin palkkamurhaajakseen poliittisia johtajia vastaan. Nikki rakastuu nunnaksi kääntyneeseen Sister Maryyn ja haluaa erota organisaatiosta, johon hän on tahtomattaan joutunut. Albumilla kuullaan ääninäytteljöiden esittämää dialogia, ja albumin varsinaisia kappaleita nivoo yhteen lyhyemmät välisoitot.

*Operation: Mindcrime* sai ilmestyessään ylistystä niin kriitikoilta kuin yleisöltäkin. Sitä on yleisesti pidetty Queensrÿchen musiikillisesti tärkeimpänä albumina, ja yhtenä metallimusiikin parhaista konseptialbumeista. Albumi oli myös kaupallinen menestys ja singlet "I Don’t Believe in Love" ja "Eyes of a Stranger" saavuttivat Queensrÿchen uran ensimmäiset sijoitukset Mainstream Rock -listoille. Albumille myönnettiin Yhdysvalloissa kultalevy (500 000 kpl) vuonna 1989 ja platinalevy (1 000 000 kpl) elokuussa 1991.

Albumille julkaistiin jatko-osa *Operation: Mindcrime II* vuonna 2006.

Taustaa
-------

Queensrÿchen edellinen albumi *Rage for Order* ei ollut menestynyt kaupallisesti toivotulla tavalla. Yhtyeen kitaristi Chris DeGarmo kertoi vuonna 2003 haastattelussa, että yhtye oli lähellä hajoamista vuonna 1986. Laulaja Geoff Tate totesi, että tulevan kolmannen albumin pitäisi palauttaa yhtyeen debyytti-EP:n aikainen katu-uskottavuus. "Tarkoitin sillä varmaankin sitä, että olimme leikkineet hiuslakalla ja erikoisilla vaatteilla..." (ks. hair metal) "Meidän täytyi nyt esittää itsemme viisaammalla tavalla, ehkä antaa musiikin puhua enemmän kuin imagon", Tate tarkentaa. Rumpali Scott Rockenfield jatkaa: "Oliko meillä paineita nostaa levymyyntiä? Siihen asti olimme edenneet tasaista tahtia, tosin nousukiito oli hitaampaa, kuin jotkut toivoivat. Kokonaisen konseptialbumin tekemistä pidettiin radikaalina vetona meille, mutta emme ikinä olleet yhtye, joka menee vain flow’n mukana."

### Inspiraatio

Queensrÿchen laulaja Geoff Tate sai inspiraation albumin vallankumoukselliseen teemaan, kun hän muutti Montrealiin ja kuunteli paikallisten Quebecin separatistien puheita. Jotkin Taten kanssa läheiset quebeciläiset olivat jopa mukana terrorismia harjottavissa organisaatioissa. "He kertoivat paljon, etenkin muutaman juoman jälkeen. Se on hauskaa, että kun olet muusikko niin ihmiset saattavat kertoa sinulle paljon avoimemmin asioista", Tate muistelee. Hän yhdisti tarinaan myös muistoja vanhoista ystävistään, jotka olivat kärsineet huumeongelmista. Kun Tate oli kehittämässä tarinaa albumille, hän sai kitaristi DeGarmon ensimmäisenä innostumaan konseptista. Hän kuvaili yhtyeen toimintaa hyvin poliittiseksi kokonaisuudeksi, jossa muut jäsenet täytyy saada vakuuttumaan juurta jaksaen. "Kun olin saanut yhden tyypin taakseni, siitä alkoi lumipalloefekti", Tate kertoo.

Äänitys
-------

*Operation: Mindcrimen* äänitys aloitettiin Pennsylvanian Gladwynessä, jonka jälkeen yhtye siirtyi Montrealin Le Studioon. Kanadalaisen Rushin kanssa työskennellyt brittiläinen Peter Collins valikoitui tuottajaksi. Yhdessä ääniteknikkojen James "Jimbo" Bartonin ja Paul Northfieldin kanssa työryhmän luovuus pääsi kukoistamaan. Taten mukaan kaikki ääniefektit, kuten askelten äänet ja auton ikkunan avaaminen suunniteltiin yksityiskohtaisesti ja tässä ääniteknikko Northfieldillä oli merkittävä rooli. "Sellaisia ääniefektejä voisi ostaa valmiina, mutta me todella ajoimme auton studiolle ja asetimme mikrofonin siihen", Tate kertaa.

Säveltäjä Michael Kamen, jonka kanssa Queensrÿche oli tehnyt yhteistyötä jo debyyttialbumillaan vastasi jousi- ja kuorosovituksista. Kamen paneutui tarkasti katolisen kirkon äänimaailmaan selloineen ja kuoroineen työskennellessään kappaleen "Suite Sister Mary" parissa.

*Operation: Mindcrime* äänitettiin Sonyn 24-raitaisella digitaalisella nauhurilla. Albumi myös miksattiin ja masteroitiin digitaalisena.

Tarina
------

Albumin tarina kitaristi Chris DeGarmon selittämänä. Suluissa merkitty kappale, johon kukin osa viittaa:

Albumi alkaa sairaalasta, jossa päähenkilö Nikki makaa lähes katatoonisessa tilassa ja pystyy muistamaan menneisyydestään vain pätkiä. Yhtäkkiä Nikkin muistot palaavat häneen mieleensä yhtenä tajunnanvirtana ("I Remember Now"). Hän muistaa kuinka heroiiniaddiktina hän turhautui ympäröivään korruptoituneeseen ja epätasa-arvoiseen yhteiskuntaan, ja hänet manipuloitiin liittymään oletettavasti salaiseen vallankumoukselliseen organisaatioon ("Anarchy-X" ja "Revolution Calling"). Organisaation johtohenkilö on mystinen poliittinen ja hengellinen demagogi, joka tunnetaan vain nimellä Dr. X eli Tohtori X. Hän manipuloi Nikkin heroiinilla ja aivopesulla muuttumaan palkkamurhaajaksi. Kun Dr. X sanoo sanan *mindcrime*, hän saa Nikkin muuttumaan tottelevaksi sätkynukekseen ja murhaamaan kenet tahansa Dr. X tahtoo ("Operation: Mindcrime").

Nikkin ego ja hänen kiintymisensä johtajaan voimistuu samalla kun hänen vaikutusvaltansa Dr. X:n organisaatiossa kasvaa ("Speak"). Eräs Dr. X:n kollegoista on korruptoitunut piispa Father William. Hänen kauttaan Nikki saa teini-ikäisen nunnaksi kääntyneen prostituoidun Sister Maryn palveluja ("Spreading the Disease"). Kun Nikki ystävystyy ja kiintyy Sister Maryyn, hän alkaa kyseenalaistaa vallankumouksellista toimintaansa tajutessaan, että Dr. X:llä on todellisuudessa pahantahtoinen suunnitelma ("The Mission"). Dr. X huomaa tämän ja kokee Maryn uhkana hänen henkilökultilleen, joten hän käskee Nikkiä tappamaan Maryn sekä piispan. Nikki menee kirkkoon ja tappaa piispan, mutta kohdattuaan Maryn hän ei pysty totella käskyä ("Suite Sister Mary"). Hän rakastaa Maryä ja päättää jättää organisaation lähteäkseen hänen kanssaan. Kun Nikki menee kertomaan Dr. X:lle, että he ovat lähdössä, Dr. X muistuttaa Nikkiä hänen menneisyydestään ja miten hän tulee palaamaan surkeaan elämään huumeaddiktina ("The Needle Lies"). Nikki lähtee epävarmana, ja kun hän palaa Maryn luokse hän löytää hänet kuolleena ("Electric Requiem").

Nikki musertuu henkisesti Maryn kuolemasta ja siitä mahdollisuudesta, että hän saattoi tietämättään murhata Maryn. *Mindcrime at the Moore* -DVD:llä paljastettiin myöhemmin, että Mary nimenomaan tappoi itsensä, kun Dr. X uhkasi tappaa Nikkin. Nikki alkaa vajota hulluuteen ja juoksee kadulla huutaen Maryn nimeä ("Breaking the Silence"). Poliisi ryntää Nikkin kimppuun ja pidättää hänet, kun he löytävät Nikkiltä aseen, jolla he uskovat hänen tappaneen Maryn ("I Don’t Believe in Love"). Nikki alkaa kärsiä lähes täydellisestä muistinmenetyksestä, ja hänet laitetaan mielisairaalaan, missä hän muistelee viimeisiä hetkiään Maryn kanssa ("Waiting for 22" ja "My Empty Room"). Tarina palaa takaisin alkupisteeseen, jossa Nikkin muisti on palannut. Nyt hän katsoo itseään peilistä, mutta ei tunnista kuka hän on ja mitä hänestä on tullut ("Eyes of a Stranger").

Vastaanotto
-----------

| Vastaanotto |
| --- |
| Arvostelupisteet |
| Julkaisu | Pisteet |
| AllMusic | 4.5/5 tähteä |
| Imperiumi | 10/10 |
| Kaaoszine | sävyltään ylistävä |
| Kerrang! | 4/5 tähteä |
| Metal Forces | 9,5/10 |
| Metalliluola | 10/10 |

*Operation: Mindcrime* sai ilmestyessään erittäin hyvän vastaanoton. Aikalaiskriitikot kehuivat yhtyeen soittamista, Geoff Taten laulua, monipuolista juonta ja Peter Collinsin tuotantoa.

Jatko-osa
---------

*Pääartikkeli: Operation: Mindcrime II*
Albumin jatko-osa *Operation: Mindcrime II* julkaistiin huhtikuussa 2006. Jatko-osassa Ronnie James Dio esittää Dr. X:ää. Albumia seuranneella kiertueella yhtye esitti sekä *Operation: Mindcrimen*, että sen jatko-osan kokonaisuudessaan. *Operation: Mindcrime II* ei saanut läheskään yhtä hyvää vastaanottoa kuin ensimmäinen osa, mutta siitä tuli silti yhtyeen myydyin albumi yli kymmeneen vuoteen.

Kappaleet
---------

|  |
| --- |
| Nro | Nimi | Säv&san | Kesto |  |
| 1. | I Remember Now | Chris DeGarmo, Geoff Tate, Michael Wilton | 1.17 |
| 2. | Anarchy-X (instrumentaali) | DeGarmo | 1.27 |
| 3. | Revolution Calling | Tate, Wilton | 4.42 |
| 4. | Operation: Mindcrime | DeGarmo, Tate, Wilton | 4.43 |
| 5. | Speak | Tate, Wilton | 3.42 |
| 6. | Spreading the Disease | Tate, Wilton | 4.07 |
| 7. | The Mission | DeGarmo | 5.45 |
| 8. | Suite Sister Mary | DeGarmo, Tate | 10.41 |
| 9. | The Needle Lies | Tate, Wilton | 3.08 |
| 10. | Electric Requiem | Scott Rockenfield, Tate | 1.22 |
| 11. | Breaking the Silence | DeGarmo, Tate | 4.34 |
| 12. | I Don’t Believe in Love | DeGarmo, Tate | 4.23 |
| 13. | Waiting for 22 (instrumentaali) | DeGarmo | 1.05 |
| 14. | My Empty Room | Tate, Wilton | 1.25 |
| 15. | Eyes of a Stranger | DeGarmo, Tate | 6.39 |
| 59.14 |  |

2003 CD-julkaisun bonuskappaleet

|  |
| --- |
| Nro | Nimi | Säv&san | Kesto |  |
| 16. | The Mission (Live Hammersmith Odeon, Lontoo, Britannia 15.11.1990) | DeGarmo | 6.11 |
| 17. | My Empty Room (Live Astoria, Lontoo, Britannia 20.10.1994) | Tate, Wilton | 2.43 |

Kokoonpano
----------

Queensrÿche
* Geoff Tate – laulu, kosketinsoittimet
* Chris DeGarmo – kitara, kitarasyntetisaattori, taustalaulu
* Michael Wilton – kitara
* Eddie Jackson – basso, taustalaulu
* Scott Rockenfield – rummut, lyömäsoittimet, koskettimet (kappale 10)

Rooleissa
* Pamela Moore – Sister Mary
* Anthony Valentine – Dr. X
* Debbie Wheeler – sairaanhoitaja
* Mike Snyder – uutisankkuri
* Scott Mateer – Father William
* The Moronic Monks of Morin Heights – kuoro

Tuotanto
* Peter Collins – tuottaja
* Michael Kamen – jousisovitukset
* James Barton – äänitekniikka, miksaus
* Paul Northfield – äänitekniikka
* Jim Campbell – äänitekniikan avustaja
* Paul Milner – äänitekniikan avustaja
* Glen Robinson – äänitekniikan avustaja
* Ronald Prent – miksauksen avustaja
* Bob Ludwig – masterointi
* Charles Wesley Griswold – kansitaide

Lähteet
-------

1. ↑  Chart History Billboard.com. Viitattu 14.12.2010. (englanniksi)
2. ↑  Gold & Platinum RIAA. Viitattu 14.12.2010. (englanniksi)
3. 1 2 3 4  Queensryche interview - how we made Operation: Mindcrime *Louder*. Viitattu 3.7.2023. (englanniksi)
4. 1 2 3 4  Chris Degarmo explains "Operation:Mindcrime" in his own words *Metal Hammer*. Viitattu 3.7.2023. (englanniksi)
5. ↑  Queensrÿche - Operation: Mindcrime *AllMusic*. Viitattu 3.7.2023. (englanniksi)
6. ↑  Levyarvostelu: Queensrÿche - Operation: Mindcrime *Imperiumi*. Viitattu 3.7.2023.
7. ↑  Virheetön progetimantti – synttäriarviossa Queensrÿchen klassikkoalbumi "Operation: Mindcrime" *Kaaoszine*. Viitattu 3.7.2023.
8. ↑  Kerrang #188 May 1988 *Kerrang*. Viitattu 3.7.2023. (englanniksi)
9. ↑  QUEENSRŸCHE - Operation: Mindcrime *Metal Forces*. Viitattu 3.7.2023. (englanniksi)
10. ↑  Queensrÿche – Operation: Mindcrime (1988) *Metalliluola*. Viitattu 3.7.2023.
11. ↑  QUEENSRŸCHE: 'Operation: Mindcrime II' Will Be Band's Best-Selling Album In Years *Blabbermouth*. Viitattu 3.7.2023. (englanniksi)
12. ↑  Queensrÿche Reissues On The Way  20.1.2003. Blabbermouth.net. Viitattu 14.12.2010. (englanniksi)
13. ↑  Operation: Mindcrime Illustrator/Cover Artist Passes *Brave Words*. Viitattu 4.7.2023. (englanniksi)

Aiheesta muualla
----------------

* Queensrÿche.com – Operation: Mindcrime
* Operation: Mindcrime Discogsissa.  (englanniksi)
* Albumi *Operation: Mindcrime* Encyclopaedia Metallum -sivustolla (englanniksi)

|  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Queensrÿche |
| --- |
|  |
| 
* Michael Wilton
* Eddie Jackson
* Todd La Torre
* Casey Grillo
* Mike Stone

* Chris DeGarmo
* Scott Rockenfield
* Geoff Tate
* Kelly Gray
* Parker Lundgren

 |
|  |
| Studioalbumit | 
* *The Warning*
* *Rage for Order*
* *Operation: Mindcrime*
* *Empire*
* *Promised Land*
* *Hear in the Now Frontier*
* *Q2K*
* *Tribe*
* *Operation: Mindcrime II*
* *Take Cover*
* *American Soldier*
* *Dedicated to Chaos*
* *Frequency Unknown*
* *Queensrÿche*
* *Condition Hüman*
* *The Verdict*
* *Digital Noise Alliance*

 |
|  |
| EP:t | 
* *Queensrÿche*

 |
|  |
| Singlet | 
* "Queen of the Reich"
* "Breaking the Silence" (promo)
* "Eyes of a Stranger"
* "Revolution Calling" (promo)
* "I Don’t Believe in Love"
* "Last Time in Paris"
* "Empire"
* "Silent Lucidity"
* "Jet City Woman"
* "Best I Can"
* "Real World"
* "I Am I"
* "Bridge"
* "Disconnected"
* "Sign of the Times"
* "You"
* "Breakdown"
* "Open"

 |
|  |
| Livealbumit | 
* *Operation: Livecrime*
* *Live Evolution*
* *The Art of Live*
* *Mindcrime at the Moore*

 |
|  |
| Kokoelmat | 
* *Greatest Hits*
* *Classic Masters*
* *Sign of the Times*

 |
|  |
| Tallenteet | 
* *Video: Mindcrime*

 |

 |